16 may kuni Kiyevning markazida joylashgan Mixaylov maydonida Yevropa kunini nishonlash tantanalari davomida Kiyev meri, boks bo‘yicha sobiq jahon chempioni Vitaliy Klichko amaldagi jahon chempioni hisoblanadigan ukasi Vladimir Klichko bilan “FunUp” raqs badantarbiyasida ishtirok etdi. Aka-uka boshqa ishtirokchilar bilan birgalikda musiqa sadolari ostida raqsga tushib, turli harakatlarni bajarishdi. “Harakat bu hayot demakdir. Kimga oldinga harakat qilmasa, u joyida qotib qolgan hisoblanadi. Kim joyida qotib qolsa, ertami-kechmi ortga yiqiladi. Shuning uchun faqat oldinga!”, deb izoh berib o‘tdi Vladimir Klichko. Vitaliy Klichko ham o‘z navbatida har kuni mashq qilib turishni kanda qilmasligini aytib o‘tdi. “Har kuni 6:30 da mashq qilaman. Doimo yaxshi formada bo‘lish kerak. “Sog‘ tanda – sog‘lom aql”, deb bejizga aytishmaydi-ku”, deydi Kiyev meri.